《与李瑶泉甘文峰月夜投壶会饮因携游赋此》
明代·张子翼

菖蒲初泛舟中绿，甘荔新传席上丹。千里月来今夜共，百年壶送此杯宽。

江云独纵南州远，剑气双侵北斗寒。酒罢不禁还秉烛，楼头容数四更残。

作者简介：张子翼（一五二七——？），字汝临，号事轩。琼山人。明世宗嘉靖二十五年（一五四六）亚魁。授武昌县教谕，升广西陆川知县。在任五年，祀名宦。归田后闭门课子，与海瑞、王弘诲诗简往来，传为韵事。有《事轩摘稿》。《海南丛书》第五册有传。张子翼诗，以民国二十年（一九三一）海口海南书局印行之《海南丛书》第五册《张事轩摘稿》为底本，校以明陈是集《溟南诗选》所录张子翼诗。